To unge mænd fra Litauen er fængslet fire uger, efter de søndag blev fremstillet i grundlovsforhør i Retten i Hjørring.

De to udenlandske mænd er sigtet for en stribe tyverier fra varebiler i området omkring blandt andet Brønderslev og Biersted. Anholdelserne og fængslingerne er resultat af en længere efterforskning, som Nordjyllands Politi har foretaget i sager mod netop omfattende tyverier af blandt andet værktøj fra varebiler. Anklageren begærede dørern lukkede i forbindelse med grundlovsforhøret i dag, og der er således ikke yderligere oplysninger. En af de typiske årsager til, at anklagemyndigheden vil have sager behandlet for lukkede dører er, at man ikke kan udelukke, at der kan være flere - og endnu ikke anholdte - gerningsmænd til samme forbrydelse, hvorfor man ikke vil have for mange oplysninger om politiets efterforskning offentliggjort.